ΓΡΑΠΤΗ ΕΡΩΤΗΣΗ E-0772/98 υποβολή: Jessica Larive (ELDR) προς το Συμβούλιο (16 Μαρτίου 1998)

Θέμα: Σταθερή τιμή βιβλίων στο πλαίσιο του άρθρου 128 της Συνθήκης του Μάαστριχτ

Η Ευρωπαϊκή Επιτροπή κίνησε, προσφάτως, διαδικασία για να τεθεί τέλος στις διασυνοριακές σταθερές τιμές βιβλίων μεταξύ Γερμανίας και Αυστρίας. Η Επιτροπή υποστηρίζει ότι αυτές οι συμφωνίες τιμών αντιτίθενται στην ευρωπαϊκή νομοθεσία περί ανταγωνισμού.

Στις 30 Ιουνίου 1997 το Συμβούλιο Πολιτισμού ζήτησε από την Ευρωπαϊκή Επιτροπή να προβεί σε μελέτη όσον αφορά τη σχέση της περί πολιτισμού παραγράφου της Συνθήκης του Μάαστριχτ με τη Συνθήκη της Ρώμης. Προς έκπληξή μου, ο σχετικός μειοδοτικός διαγωνισμός κηρύχθηκε μόλις πρόσφατα από την Επιτροπή.

1. Συμφωνεί το Συμβούλιο με την ερωτούσα ότι, κατά την υλοποίηση της σχετικής απόφασης, δεν πρέπει να ληφθούν αποκλειστικά υπόψη τα οικονομικά επιχειρήματα αλλά θα πρέπει να εξετασθεί και η πολιτιστική πτυχή;

2. Θεωρεί το Συμβούλιο σωστό τον τρόπο με τον οποίο ενεργεί η Ευρωπαϊκή Επιτροπή, δηλαδή πριν από την ανακοίνωση των αποτελεσμάτων της σχετικής μελέτης να προβαίνει σε διαδικασίες που θα τερματίσουν τις διασυνοριακές σταθερές τιμές βιβλίων, όπου λαμβάνεται αποκλειστικά υπόψη η οικονομική πτυχή του όλου θέματος;

3. Εάν όχι, είναι το Συμβούλιο διατεθειμένο να ζητήσει από την Επιτροπή να σταματήσει τη διαδικασία κατά της Γερμανίας και της Αυστρίας έως ότου γνωστοποιηθούν τα αποτελέσματα της εν λόγω μελέτης;

Απάντηση (16/17 Ιουνίου 1998)

1. Με την απόφασή του της 22ας Σεπτεμβρίου 1997 ((ΕΕ C 305 της 07.10.1997, σ. 2. )) σχετικά με ένα διαμεθοριακό σύστημα ενιαίων τιμών του βιβλίου στις ευρωπαϊκές γλωσσικές ζώνες, στην οποία αναφέρεται η αξιότιμος Βουλευτής, το Συμβούλιο αναγνωρίζει ρητά «το διττό χαρακτήρα του βιβλίου ως φορέα πολιτιστικών αξιών και ως εμπορικού αγαθού», ενώ υπογραμμίζει «με σθένος τη σημασία της ισόρροπης αξιολόγησης των πολιτιστικών και οικονομικών πλευρών του βιβλίου».

2. Με την ίδια απόφαση το Συμβούλιο,

διαπιστώνοντας «ότι, έως τώρα, η Επιτροπή των Ευρωπαϊκών Κοινοτήτων έκρινε ότι ήταν υποχρεωμένη να θεωρεί ως αντιβαίνοντα προς το άρθρο 85 παράγραφος 1 και το άρθρο 30 της συνθήκης μερικά από τα συστήματα διαμεθοριακών ενιαίων τιμών τα οποία της υποβάλλονταν και ότι δήλωνε ότι, στις περιπτώσεις αυτές, τα αποδεικτικά στοιχεία που υποβάλλονταν για παρέκκλιση δυνάμει του άρθρου 85 παράγραφος 3 δεν ήταν επαρκή»,

θεωρώντας «ότι η προσθήκη του άρθρου 128 παράγραφος 4, στην συνθήκη» - σύμφωνα με την οποία η Κοινότητα λαμβάνει υπ'όψη της τις πολιτιστικές πτυχές όταν αναλαμβάνει δράση δυνάμει άλλων διατάξεων της συνθήκης - «έχει δημιουργήσει νέα κατάσταση της οποίας οι συνέπειες πρέπει να αποσαφηνισθούν σε σχέση με την εφαρμογή των κοινοτικών κανόνων ανταγωνισμού στις διαμεθοριακές ενιαίες τιμές των βιβλίων»,

«ζητεί από την Επιτροπή να μελετήσει τη σημασία του άρθρου 128 παράγραφος 4, για την εφαρμογή των άρθρων της συνθήκης που ενδέχεται να αφορούν τις διαμεθοριακές ενιαίες τιμές του βιβλίου και να αναφέρει, όπου χρειάζεται, τους τρόπους που θα επιτρέψουν να καταστούν δυνατές οι ρυθμίσεις/συμφωνίες για τις ενιαίες τιμές του βιβλίου εντός ομοιογενών γλωσσικών ζωνών».

3. Το Συμβούλιο αναμένει με έντονο ενδιαφέρον τα αποτελέσματα των εργασιών που θα φέρει εις πέρας η Επιτροπή σύμφωνα με την παραπάνω απόφαση.

4. Πρέπει ωστόσο να σημειωθεί ότι το Συμβούλιο δεν είναι αρμόδιο να παρεμβαίνει στην Επιτροπή σχετικά με μια διαδικασία που αυτή έχει κινήσει κατ'εφαρμογήν των σχετικών διατάξεων περί ανταγωνισμού.